**СЪОБЩЕНИЕ НА ГЛАВНА ДИРЕКЦИЯ**

**„ГРАЖДАНСКА ВЪЗДУХОПЛАВАТЕЛНА АДМИНИСТРАЦИЯ“**

**ВЪВ ВРЪЗКА СЪС ЗАПОВЕД № 45-01-151/15.03.2020 Г.**

Ограничаване или забрана на полети в рамките на ЕС е допустимо при условията, предвидени в чл. 21 от Регламент (ЕО) № 1008/2008. Срокът на изключението е до 14 дни с възможност за продължаване с още 14 дни, след одобрение от Европейската комисия. Предвид ескалацията на разпространението на COVID-19, България, както и много други държави членки на ЕС, се възползва от тази възможност, издавайки Заповед № 45-01-151 от 15.03.2020 г. на главния директор на ГД ГВА, с която, считано от 23:59 ч. на 17.03.2020 г. за срок от 14 дни, бяха забранени полетите до територията на Република Българи от 5 държави – Китай, Иран, Република Корея, Италия и Испания.

Със Заповед № РД-01-127/16.03.2020 г. на министъра на здравеопазването беше въведена забрана за влизане на територията на Република България на лица от 15 държави, с изключение на български граждани, членове на семействата на български граждани и лица със статут на постоянно и продължително пребиваване на територията на Република България, както и членовете на техните семейства.

Със Заповед № РД-01-138/19.03.2020 на министъра на здравеопазването беше въведена временна забрана до 17.04.2020 г. за влизане на територията на България на всички граждани на трети страни през всички гранични пунктове и с каквито и да са транспортни средства, включително въздухоплавателни.

Налагането на забрана за влизане в страна с въздухоплавателно средство по същество превръща заповедта за забрана на полетите в акт с отпаднала необходимост. На това основание действието на Заповед № 45-01-151 от 15.03.2020 г. на главния директор на ГД ГВА не се продължава.

**Въздушните превозвачи следва да се съобразяват със забраната да превозват пътници до Република България от държавите, изброени в спомените по-горе заповеди на министъра на здравеопазването, както и с излъчените нотами.**

Изключения са възможни в случаи на необходимост от осигуряване на въздушен транспорт за репатриране на български граждани, членове на семействата на български граждани и лица със статут на постоянно и продължително пребиваване на територията на Република България и членовете на техните семейства, както и на граждани на други държави членки на ЕС или съседни държави с цел завръщането им в техните държави.

Няма ограничения за извършването на превоз на товари, включително поща, изпълнението на държавни полети, хуманитарни полети и такива за оказване на спешна медицинска помощ, както и кацане по технически причини на въздухоплавателни средства на летищата на територията на Република България.